கடந்த மூன்று வாரங்களாக நான் எழுதிவந்த லினக்ஸ் இயக்குதள அறிமுகத்தில் ‘தளையறு மென்கலன் ‘ எனும் வார்த்தை அடிக்கடி காணப்படும்; சிலர் என்னிடம் லினக்ஸைப் பற்றித் தொடர்ந்து எழுதுமுன் தளையறு என்பது என்ன ? அதற்கும் வர்த்தக முறையிலான மென்கலன்களுக்கும் என்ன வித்தியாசம் என்று விளக்கும்படி கேட்டிருந்தார்கள். அதன் தொடர்ப்பாக சில கட்டுரைகள் வெளிவரும், பிறகு லினக்ஸ் இயக்குதளத்தின் வளர்ச்சியும் அதன் வருங்காலமும் பற்றித் தொடரும். கடந்த வாரங்களில் எழுதிய கட்டுரைகளில் ‘இலவசம் ‘ என்னும் சொல்லை அதிகதடவைப் பயன்படுத்திவிட்டேன். லினக்ஸ் இயக்குதளத்தின்மீது உணர்வுபூர்வமான பற்று கொண்டவர்கள் சிலர் (ஆமாம், சிலருக்குத் தாங்கள் பயன்படுத்தும் கருவிகளின்மீதும், தொடர்புடையனவற்றிலும் உணர்வுபூர்வமான பற்று தோன்றும்; தமிழ்த் திரைப்படக் கதாநாயகன் தான் வசதி மேம்பட்ட நிலைக்கு இடைவேளைக்குப் பின் மாறினாலும், முந்தைய பழைய காரையோ ஆட்டோவையோ தினமும் காதலுடனும், பக்தியுடனும் கொஞ்சுவதைப் பல படங்களில் கண்டிருப்பீர்கள்தானே! இத்தகைய லினக்ஸ் அன்பர்களுக்கு இலவசம் எனும் வார்த்தை அடிக்கடி லினக்ஸ் தொடர்பாக வருவது அதன் பெருமைகளை மட்டுப் படுத்துவதாகத் தோன்றுவதாகக் கூறுகின்றார்கள். ஏன் எனக்கே சென்ற வாரக் கட்டுரையைத் திரும்பப் படித்ததில் அப்படித்தான் தோன்றியது. எனவே, கருத்துரீதியாக இத்தகைய மென்பொருட்கள் எப்படி உயர்ந்தன என்று விளக்குவது என்னுடைய கடமையாகின்றது.